Kaap allerbeste plek vir feeste, geleenthedeKaapstad is die beste plek in die wêreld vir feeste en geleenthede. Foto: Facebook Kaapstad is tydens die Wêreldreispryse 2018 as die beste plek ter wêreld vir feeste en geleenthede aangewys. Die prys wat die Moederstad in Oktober as Afrika se voorste bestemming vir feeste en geleenthede gewen het, is gister by die Pátio da Galé in Lissabon, Portugal, deur die topprys in die wêreld opgevolg. “Ons wil hê die wêreld moet weet Kaapstad is die bestemming om in te belê, die plek om te werk, vir vermaak en die beste stad om in te woon,” het Dan Plato, Kaapstad se burgemeester, gesê nadat die stad die prys ontvang het. “Ons wil hê Kaapstad moet hom posisioneer as ŉ plek waar die wêreld toegang tot Afrika kan kry en van waar Afrika die wêreld kan betree. Deur steeds geleenthede van wêreldgehalte aan te bied sal hierdie doelwit ŉ werklikheid word.” Plato sê dit beteken ook dat die stadsvaders voortdurend op die uitkyk is na groot geleenthede om aan te bied waardeur die plaaslike ekonomie gestimuleer kan word. “Amptenare het pas teruggekeer van Singapoer waar hulle Kaapstad se bod aangebied het om die Netbalwêreldbekertoernooi in 2023 aan te bied.” Die Moederstad se jongste eerbewys getuig daarvan dat dit ŉ stad van wêreldgehalte is wat die leiding neem in die reël en aanbieding van geleenthede, sê JP Smith, burgmeesterskomiteelid vir veiligheid en maatskaplike dienste. “Die geleenthede wat ons aanbied is uiters belangrik vir werkskepping en om die ekonomie te ontwikkel om ons plaaslike gemeenskappe te help.”